ทิสโก้ดันสำรองเลี้ยงชีพโต13%ปี’54
&nbsp;
18 ส.ค. 2554

6เดือนฉลุยคาดสิ้นปี8หมื่นล. ชูจุดขายกองทุนหลากนโยบาย
โพสต์ทูเดย์ — กองทุนสำรองเลี้ยงชีพทิสโก้ ครึ่งปีโต 10% หวังปีหน้าขยับอีก 13% ชูจุดขายกองทุนหลากนโยบายลงทุนฮอต ครบปีขนาดใหญ่ 2.5 หมื่นล้าน
น.ส.อารยา ธีระโกเมน กรรมการอำนวยการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ธุรกิจกองทุนสำรองเลี้ยงชีพของบริษัท 6 เดือนแรกปีนี้มีมูลค่าสินทรัพย์สุทธิ 7.7 หมื่นล้านบาท เพิ่มขึ้น 10% จากสิ้นปีที่ผ่านมาอยู่ที่ 7.04 หมื่นล้านบาท ซึ่งสูงกว่าอุตสาหกรรมที่เติบโต 5% มีสินทรัพย์รวม 5.4 แสนล้านบาท
“สิ้นปีนี้เราตั้งเป้าสินทรัพย์แตะ 8 หมื่นล้านบาท และปีหน้าตั้งเป้าโตไว้ 13% หรือแตะ 9 หมื่นล้านบาท จากปัจจุบันมีส่วนแบ่งตลาดอันดับ 2 อยู่ที่ 14% ซึ่งบริษัทจะพยายามรักษาอันดับให้อยู่ระดับต้นๆ รวมทั้งรักษาแชมป์ที่ได้รับความไว้วางใจจากบริษัทนายจ้างสูงที่สุดในระบบ โดยมีจำนวน 2,570 บริษัท คิดเป็น 1 ใน 4 จากบริษัทในประเทศไทยที่มีกองทุนสำรองเลี้ยงชีพแล้ว 10,760 บริษัท” น.ส.อารยา กล่าว
สำหรับแผนดำเนินธุรกิจของบริษัทยังเน้นจุดเด่นของการบริหารจัดการกองทุนสำรองเลี้ยงชีพแบบหลายนโยบาย หรือ Master Fund ซึ่งมี 5 นโยบายลงทุนตั้งแต่เสี่ยงต่ำไปจนถึงเสี่ยงสูง จากปัจจุบันที่บริษัทเปิดตัวกองทุนครบ 1 ปี มีขนาดใหญ่กว่า 2.5 หมื่นล้านบาท บริษัทเข้าร่วม 590 บริษัท และเป็นบริษัทใหม่ 20 แห่งในปีนี้
อย่างไรก็ตาม ปัจจัยเศรษฐกิจที่มีแนวโน้มฟื้นตัว เชื่อว่าจะทำให้ผลดำเนินงานของบริษัทเอกชนดีขึ้น เป็นโอกาสที่บริษัทจะเข้าไปเสนอจัดตั้งกองทุนสำรองเลี้ยงชีพ โดยตั้งเป้าปี 2554 จะมีบริษัทนายจ้างเข้าร่วมใน Master Pooled Fund ไม่ต่ำกว่า 300 บริษัท 
ในส่วนของผลดำเนินงานแต่ละกองทุนแตกต่างกันไปขึ้นกับสัดส่วนลงทุนในหุ้น หากลงทุนหุ้น 10%ผลตอบแทน 1.2% หากลงทุนหุ้น 100% อยู่ที่ 12% 
ทั้งนี้ กองทุนสำรองเลี้ยงชีพของบริษัท แบ่งเป็นกองทุนร่วมทุน (Pooled Fund) 35,000 ล้านบาท หรือสัดส่วน 46% กองทุนเดี่ยว/กลุ่มรัฐวิสาหกิจ 15,875 ล้านบาท สัดส่วน 20% และกองทุนเดี่ยว/กลุ่มบริษัทเอกชน 26,046 ล้านบาทคิดเป็นสัดส่วน 34% โดยส่วนใหญ่ยังเน้นนโยบายการลงทุนผสมแบบจำกัดขอบเขตกว่า 62% ส่วนที่เหลือเป็นนโยบายการลงทุนในตราสารหนี้และตราสารหนี้มั่นคง ส่วนน้อยที่เลือกนโยบายการลงทุนในหุ้น
สำหรับ TISCO Master Pooled Fund จะมีนโยบายการลงทุน 5 รูปแบบ คือ นโยบายตราสารหนี้ระยะสั้น ตรราสารหนี้มั่นคง ตราสารหนี้ นโยบายผสมหุ้นไม่เกิน 20% โดยสามารถลงทุนในต่างประเทศได้ไม่เกิน 5% และนโยบายหุ้นในประเทศ นอกจากจะเป็นการลงทุนโดยตรงแล้ว ลูกค้าไม่ต้องเสียค่าธรรมเนียมซ้ำซ้อนเหมือนการลงทุนแบบ Fund of fund 
“ผลการดำเนินงานของกองทุนแตกต่างกันไปขึ้นอยู่กับสัดส่วนการลงทุน เพราะเรามีการลงทุนในหุ้นในสัดส่วนตั้งแต่ 10100% หรือเฉลี่ยส่วนใหญ่จะลงทุนหุ้นในสัดส่วน 20% ซึ่งการลงทุนในหุ้น 100% ของกองทุนสำรองเลี้ยงชีพก็ไม่เหมือนกับกองทุนรวม เนื่องจากลูกค้าจะรับไม่ได้หากเกิดการขาดทุน โดยผลตอบแทนต่ำสุดจะอยู่ที่ 1.2% และ 12% สำหรับกองที่มีนโยบายหุ้น 100%”นางสาวอารยา กล่าว
น.ส.ภาวิณี องค์วาสิฏฐ์ หัวหน้าธุรกิจกองทุนสำรองเลี้ยงชีพ บลจ.ทิสโก้ กล่าวว่า แนวโน้มดัชนีหุ้นใน 12 เดือนจากนี้ไม่น่าหลุด 800 จุด เนื่องจากเศรษฐกิจทั้งในประเทศและต่างประเทศฟื้นตัว จึงมองดัชนีสิ้นปีนี้ที่ 900 จุด และในปีหน้า 1,000 จุด 
“ต่างชาติยังไม่ได้เข้ามาซื้อหุ้นไทยมากนัก หากกลับมาก็หนุนดัชนีไปต่อได้ จึงแนะนำนักลงทุนควรมีหุ้นในพอร์ต โดยหุ้นที่น่าสนใจยังเป็นกลุ่มขนาดใหญ่ เช่น ธนาคาร สื่อสาร พลังงาน หุ้นขนาดเล็ก เช่น อาหารและอุปโภค ส่วนปีหน้ามองหุ้นกลุ่มวัสดุก่อสร้าง” น.ส.ภาวิณี กล่าว
“สิ้นปีนี้เราคาดว่าดัชนีน่าจะขึ้นไปถึง 900 จุดและปีหน้าที่ 1,000 จุด โดยมองว่าเป็นการปรับขึ้นจากนักลงทุนไทยเอง เนื่องจากหุ้นที่ระดับปัจจุบัน 860 จุดก็ไม่เห็นว่าเป็นนักลงทุนต่างชาติ แต่ถ้าต่อไปจากแนวโน้มว่าเศรษฐกิจโลกปรับตัวดีขึ้น ต่างชาติจะหันไปลงทุนในหุ้นมากข้น ก็จะเป็นโอกาสที่จะเข้ามาลงทุนในหุ้นไทยด้วย เพราะหุ้นบ้านเราก็ยังถือว่าถูกและมีปัจจัยการเติบโตที่แข็งแกร่ง”นางสาวภาวิณี กล่าว